b'\n_START_ARTICLE_\nBritannia Hotel\n_START_SECTION_\nBakgrunn\n_START_PARAGRAPH_\nHotellet \xc3\xa5pnet i 1870. Dagens hovedbygning ble tegnet av arkitekt Karl Norum og stod ferdig i 1897. Britannia er et 5-stjerners hotell og har 257 rom og suiter. Hotellet rommer ogs\xc3\xa5 den kjente restauranten Palmehaven, en speilsal, salonger, kurs- og konferansefasiliteter samt fire restauranter og to barer._NEWLINE_Blant kjente personer som har bodd p\xc3\xa5 hotellet, er keiser Vilhelm II av Tyskland, dronning Elizabeth, kong Chulalongkorn av Thailand, kong Oscar II, kong Haakon VII, kong Olav V, kong Harald V, dronning Sonja, Fridtjof Nansen,  Jay-Z og Beyonc\xc3\xa9._NEWLINE_Britannia samarbeider fra 2013 med Thon Hotels; tidligere var hotellet i en periode tilknyttet Rica Hotels. Britannia Hotel ble kj\xc3\xb8pt av Odd Reitan i 2015.\n_START_SECTION_\nOppussing\n_START_PARAGRAPH_\nHotellet ble i juli 2016 stengt for en st\xc3\xb8rre oppussing. Deler av bygningen var i sv\xc3\xa6rt d\xc3\xa5rlig stand. Blant annet var deler av b\xc3\xa6rebjelkene s\xc3\xa5 svekket at de kunne falt ned innen 10\xe2\x80\x9315 \xc3\xa5r. Renovasjonen av hotellet tok n\xc3\xa6r tre \xc3\xa5r, og ansl\xc3\xa5tt kostnad er 1,2 milliarder kroner. \xc3\x85pning etter oppussing var 1. april 2019. Hotellet er medlem av kjeden The Leading Hotels of the World. Kun Hotel Continental er ellers medlem i Norge.\n_START_SECTION_\nPalmehaven\n_START_PARAGRAPH_\nPalmehaven er en av Trondheims mest kjente restauranter og sto ferdig i mai 1918. Den har en kapasitet p\xc3\xa5 450 personer i bankett. Den er bygget med en hvelving som en stjernehimmel, og inneholder en maurisk have. Ved renoveringen er Palmehaven i hovedsak bevart som den var, men det er ikke lenger glasstak. Derimot er det en himling med \xc2\xabliksomstjerner\xc2\xbb.'